amanoisuno/poet huggingface dataset:
讀書 袁說友
宦牒剛馳逐，篇章半掃除。稍尋無事日，重理舊詩書。筆硯寒燈寂，軒窗晝景舒。政須堂下問，糟粕意何如。
持課 袁說友
夢接三乘境，香勝一炷薰。風窗獨趺坐，鳥雀聽聲聞。目想金剛會，心存貝葉文。稍蠲煩惱毒，天雨看繽紛。
周可大携子入山讀書 袁說友
一日不覿面，三秋應動心。剛聞將子去，又慣入山深。飯飽羣書樂，窗閒萬竹陰。扁舟纔十里，得得要相尋。
訓子 袁說友
投老尋三窟，傳家只一經。呼兒親料理，開卷熟叮嚀。我已頭居白，誰堪芥拾青。頗懷蘭與玉，長憶謝家庭。
展掃先塋 袁說友
寂寞千松老，縈紆一水通。重來驚鬢雪，遺恨滿春風。拱木人何在，傷心淚已窮。羈懷不成寐，月落半山空。
展掃先塋省伯氏用前韻 袁說友
久作弟兄別，相看笑語通。寒窗酬酒夜，落月對床風。志得寧論晚，名高不畏窮。君看天下事，一一漫彫空。
閉戶 袁說友
戶屨無人滿，庭羅盡日張。閒窗書白羽，清夢熟黄粱。瓦甕苕溪淥，銅鑪柏子香。出門本無礙，龜穴慣深藏。
曝書 袁說友
紅日庭初熭，青編手自摩。烏踆浮竹簡，魚蠹眩陽和。眼恨頻催老，書慚未觸多。相看不相棄，同老故山阿。
試硯 袁說友
斷璧推良質，寒窗足雅供。點分鸜眼秀，色漬馬肝濃。巖浸端溪月，紋藏古歙峰。可憐方寸石，筆下幾迎逢。
治藥 袁說友
藥採人間足，方從肘後參。年來醫罕問，老去病多諳。風雨關淫疾，刀圭辨苦甘。君看不龜手，猶敗越人南。
理髮 袁說友
揀髮亭移晝，臨風手獨搔。愁添絲幾縷，老怯鬢雙毛。自歎頭顱薄，空懷膽氣豪。年華莫相逼，疎櫛已如繅。
懷仲子病目 袁說友
秋日家鄉遠，西風去鴈遲。小兒應藥喜，老父數歸期。昨夜三江夢，今朝五字詩。至情如飲水，冷暖自深知。
家信報仲子目疾已平用前韻 袁說友
峴也平安久，書云傳遽遲。意寬千里遠，歸更一旬期。眼過無非景，身閒足可詩。江湖終欲老，鷗鳥已先知。
有感 袁說友
萬事緣憎愛，孤衷只惷愚。歸與乖俗好，老矣誤時須。舉世沖霄鵠，何人濫吹竽。窮通一不問，無復鬼揶揄。
偶成 袁說友
老眼慵開闔，閒窗獨欠伸。夢殘亭過午，漏永箭浮申。黄卷卷舒足，黑甜滋味真。生涯惟一枕，百慮不關身。
燈花 袁說友
一點寒釭照，樓頭夜鼓撾。報人初綴玉，戲我只空花。身已遺榮辱，燈應誤逞誇。焚膏疇昔事，牆角幾檠斜。
自適 袁說友
有地容投老，無田解賦歸。浮生幾朝露，活計一書幃。閒只詩添債，愁應带減圍。人間翻覆手，莫怨是中非。
絕糧 袁說友
舊索長安米，今無負郭田。平生一飽計，歲晚百憂煎。漂母今何有，王孫空自憐。日高亭欲午，寒屋竈無煙。
淮白 袁說友
未識淮鄉味，饕饞老不衰。及茲秋水漲，已食小鮮肥。衆口雖難美，饑腸本易爲。豈無鱸鱠好，物以罕爲奇。
古鏡 袁說友
老眼羞看鏡，華顛怯半霜。棲遲勳業晚，孤負歲年長。月透光深杳，花摇影頡頏。衣冠從爾正，不趁曉來粧。
景山寺古鼎 袁說友
小憩山前路，清談得道僧。愛渠惟一鼎，持此供三乘。製作前無古，摩挲喜不勝。茲遊真可樂，著句憶吾曾。
靈壁蹲石 袁說友
幾朶連峰峻，千年古鏡浮。氣分靈壁秀，聲逐泗濱流。笑我成孤影，從渠老一丘。山川多勝地，擊拊嘆中州。
洞庭立峰 袁說友
絕壁橫翔勢，當軒偉岸姿。一峰雲欲下，亂蘚雨頻滋。獨立霜寒耐，銜空月影篩。緬懷黄石事，猶想穀城時。
玲瓏山 袁說友
頗怪玲瓏景，渾疑雷雨穿。燈分巖下徑，目駭洞中天。傍磴莓苔合，環山草木鮮。白雲時欲下，煙鎖閉神仙。
與副伴王領衛論弈象 袁說友
輕兵三十二，一著見安危。疋馬渡河日，單車馳敵時。棘門漫兒戲，淝水付枰棋。小試平戎手，將軍更出奇。
扇畫雪景 袁說友
杖屨祁寒裏，林巒幻景同。生綃明月影，淡墨老霜叢。點染三冬雪，招邀六月風。呼童小揮手，殘吹襲簾櫳。
壁畫竹鶴 袁說友
風月寒窗寂，丹青半堵開。南牆看儼立，華表認歸來。邈想風聲唳，求棲鳥雀猜。雨餘新著色，點點上蒼苔。
卞山石林 袁說友
物是人非舊，堂空語不譍。千重雲夭矯，百態玉崚嶒。斷壁苔封徑，懸巖樹掛藤。搘頤重覓日，猶記昔年曾。
午陰小飲 袁說友
草樹澗邊青，人稀自掩扃。陰沈端午水，晴映半天星。倦枕敷橫榻，枯藜傍小亭。誰知一杯酒，小醉不嫌醒。
和惠老元日立春復雪韻 袁說友
一聲春正曉，雪裏薦新年。攬鏡星霜久，催人歲月遷。化工原著意，物態漫爭妍。我老心尤遠，居閒覺地偏。
歸自郊外遇雪 袁說友
細雨初收脚，飛來已濺身。固應宜瑞雪，未必困行人。酒裏寒猶重，吟邊語未新。更憐渠白叟，呵手訴車塵。
和某提舉喜雪韻 袁說友
冷徹狐裘薄，風團柳絮堆。雪先迎臘至，梅怯後時開。曉色連山老，年華兩鬢催。浮生驚節物，誰與賦歸來。
元日立春 袁說友
春入簾幃線幾添，更隨桃茢快新瞻。曉看密密輕絲墮，晚作纖纖細雨兼。可喜田家餘穀粟，也應澤國飽魚鹽。年豐更樂弦歌化，知是曹裝漸趣嚴。
元日得雨 袁說友
知時膏澤下新正，便覺欣欣物意生。細雨寒梢半簷滴，單床孤夢五更聲。兩年元日嗟萍梗，萬里殊鄉付酒觥。不似斗杓容易轉，只今迎歲指東城。
惜春 袁說友
不緣雨雪不緣風，九十風光半已窮。嫋娜熟眠楊柳綠，夭嬈濃醉海棠紅。客懷不直韶光好，詩興猶因景物雄。投分東君未應薄，乞花償酒强迎逢。
梨花 袁說友
東風日日點征衣，野闊林疎四望奇。景物賸供行客眼，梨花更索老夫詩。登山趁得春三月，带月猶看雪一枝。七日崎嶇三百里，倡條冶葉故相隨。
和楊誠齋春雨韻 袁說友
十年此袂與君分，一笑樓頭日過晨。真箇愁來真似夢，不因詩到不知春。雲霄元似非關我，風雨何須故惱人。猶得吟邊慰懷抱，絕知膏馥乞諸鄰。
早行遇雨 袁說友
約得東風二月春，稍陪孤櫂曉溪行。酒能寬我三更夢，雨不饒人半日程。愁對梅殘初話別，懶看桃艷欲欣榮。紅塵未踏心先退，不是宵長故獨醒。
四月雨應禱 袁說友
夜半溶溶四面遮，雲峰推起阿香車。只今隴上誇多麥，誰爲丘中賦有麻。喜見綠針初剌水，笑渠青笠趁燒畬。偶然精禱誠非昧，應有歡娛田舍家。
趙再可邦君六月雨應禱 袁說友
長夏何堪日日晴，德音優渥遍羣氓。黄堂少試爲霖手，赤地今傳喜雨聲。誠意自知關善政，天心正不遠人情。四郊已報四家語，一飽應無百計營。
禱雨於保福寺是日大雨至 袁說友
常暘爲虐勢流金，稽首長松幸屈臨。一佛等慈清苦海，衆生度厄浴甘霖。沛然而下期中熟，可以無饑免大祲。好雨㥄人愁抱釋，退思疇昔尚熏心。
和趙成子提幹喜雨韻  其一 袁說友
一天膏澤下民區，此意拳拳敢自居。欲寫吳歌誇歲好，苦無傑語愧才虛。稍留佳客聯珠履，共酹餘觴笑麴車。試問蘇州兩年熟，豈無名筆作農書。
和趙成子提幹喜雨韻  其二 袁說友
十年三已冒爲州，每每於民有旱憂。午聽雷聲鳴屋角，晚驚雨脚壓雲頭。及時三日爲霖好，爲汝千箱樂歲求。欲辦一椽名喜雨，愧無老筆贊宸旒。
和子西喜雨 袁說友
戰龍捲水動詩兵，著語才非喜雨亭。但得雲秔香顆顆，不愁霜髮短星星。秧針刺水輕浮綠，麥浪翻風半挾青。只願年年飽憂國，庶幾萬里一心寧。
鄂渚得雨 袁說友
江頭一夜水鳴艖，江外歡聲百萬家。已報主人詩滿袖，更誇使者雨隨車。支離田父烟蓑濕，辟易炎官火傘斜。一望阿瞞狼狽地，村村剌水透針芽。
連雨 袁說友
一月長晴窘漕渠，更留殘暑要驅除。飄風也解終朝久，驟雨新添二尺餘。但覺天公真有意，不知民力已潛紓。田家是處均膏澤，兩岸歡吟使者車。
大風雷雨 袁說友
雷風一息到山西，欹側村花不自持。際晚甘霖如倒峽，今年香雪可翻匙。綠秧蘸脚元非揠，白水齊腰不恨遲。浪說隨車誇故事，但知憂國願無饑。
中秋無月 袁說友
皓魄埋雲未肯收，佳娥寂寞爲誰羞。可憐數點不多雨，誤却一輪無限秋。急掃妖氛天外去，莫教微影暗中流。終當永夜清如水，我爲停杯便倚樓。
海棠 袁說友
江行了不按春光，江路欣看得海棠。淺蘸深紅叢蓓蕾，細開濃白巧梳粧。蜀花但鬭臙脂濕，荆種新傅膩粉香。行客紛紛正寥落，爲渠著語快飛觴。
江行得水仙花 袁說友
徹底清姿秀可餐，柔枝不怯膽瓶寒。三星細滴黄金盞，六出分成白玉盤。是物合陪僊子供，何人遣傍客舟看。山礬似俗梅偏瘦，別與詩人較二難。
和施德遠雙蓮韻二首  其一 袁說友
老向塵埃度歲華，不堪才拙負州家。天公著意成豐歲，地産無心出異葩。亂翠綃中雙暈臉，抹青山外兩凝霞。何人欲採蓮歸去，我有輕舟試一拏。
和施德遠雙蓮韻二首  其二 袁說友
政拙才疎祇具員，也應和氣到吳邊。鄉來偶爾雙岐麥，今復申之並蒂蓮。頗覺園丁驚創見，正須騷客賦新聯。天休要是傳消息，得得裝成大有年。
迓金國聘使舟中逢玉簪花 袁說友
扁舟伊軋亂秋聲，花下新涼暑不侵。濃葉襯成螺展髻，芳苞拆盡玉垂簪。誰將茉莉評高下，未必清香較淺深。把酒問花花不語，微吟空伴小蛩吟。
新繁縣麥秀兩岐 袁說友
豐碑喜瑞熟摩挲，後至深慚拙政多。魯國不聞三月治，漁陽敢說兩岐歌。年豐今日魚旟夢，農兆前村鸛鵲窠。又見東阡西陌雨，倚樓遥望濕輕蓑。
麥秀三岐 袁說友
用過其才愧弗宜，但於牧養要張施。未應拙政才兼月，森出來牟過兩岐。長短異形垂美穗，青黄間色識新枝。懸知瑞應由明主，自是豐年屬聖時。
午晴觀孔雀 袁說友
異雀逢人正美觀，一鳴晴日傍欄干。昂頭未展雲霄翼，掉尾先摇錦繡盤。危坐我方詩興切，薄寒誰伴酒腸寬。世間最是羈懷惡，猶得亭花著意看。
沿溪轉山入野亭小飲甚適 袁說友
惜此青青一日春，愛閒因得兩三人。放身度密窮山崦，隨意居寬趁水濱。逸飲不成愁淡薄，苦吟終是喜清新。物華時世相流轉，今古之間幾窖塵。
過霞山小飲 袁說友
霞山書院醉焚香，細雨輕陰見海棠。春動舊懷杯酒後，晚吹新恨笛聲長。或紅或白花饒笑，爲整爲斜草更芳。寄語風光易塵土，相看流轉且相羊。
張守招飲 袁說友
春風吹作萬家春，誰得聯鑣從使君。微徑問花同載酒，深堂剪燭細論文。王郎把臂簪仍盍，嚴老呼舟首又分。安得雲龍隨上下，佳辰不復歎離羣。
余應卿招飲 袁說友
東門郭外七桐裏，知有宣州別駕家。再世從遊心自喜，暫時觴咏語無譁。平田寒日行孤鶩，枯木淒風集亂鴉。酒聖詩狂休問我，淋漓顛倒任橫斜。
陳主管招飲 袁說友
鵲拳庭竹語頻頻，忽有書來寂寞濱。盛事許同花燭夜，芳辰仍醉綺羅春。璧聯香閣初鳴鳳，霞泛仙觴定脯麟。更辦歸裝攟珠玉，一時人物各詩人。
霞山葉學諭家梅下飲二首  其一 袁說友
歲闌何地看梅花，霜日新晴晚更嘉。古觀去尋寒士屋，山園來近舊人家。香傳細密聞仍久，影倒高深落又斜。同是溪南閒澹者，暫時相賞醉無譁。
霞山葉學諭家梅下飲二首  其二 袁說友
不待梅梢三兩花，任他酒薄漫殽嘉。恍然靈運穿林屐，妙矣王維入畫家。靜聽喔咿雞唱曉，明分疎落鴈行斜。醉吟却是尋芳客，借取殘冬一笑譁。
同子隆次公小飲 袁說友
老境昏昏只醉眠，不知門外艷陽天。奚爲有客携壺至，又以閒人到酒邊。山路試登桃映日，溪城一望草如煙。春分花事今多少，未覺心情勝去年。
送彭世昌山臺小飲 袁說友
象山只在水西頭，雲木猶高瀑更流。往事何能話師友，時情徒與惜交遊。東風又綠溪邊草，明月還歸天際舟。白髮蒼顔吾亦老，一尊臺上洗春愁。
登第一山 袁說友
極目俄登最上巖，秋風衰草塞雲閒。漫游江浙幾千里，今識東南第一山。志士逢時寧恨晚，壯懷有淚不須潸。興亡自古知多少，天道何曾不好還。
和南伯山行韻二首  其一 袁說友
日日登山復下山，崎嶇分寸絕難攀。已無魚腹江湖慮，肯怯羊腸道路彎。滿目詩材供客子，一杯醽醁染衰顔。四方弧矢男兒事，捫盡參墟莫畏艱。
和南伯山行韻二首  其二 袁說友
千峰踏盡又層坡，冠染征塵不暇峩。佳處賞心惟酒爾，愁時引睡奈詩何。憩亭尚遠日先暮，脚力已窮山更多。白髮對山聊自醉，如公自富郢中歌。
遊金焦二山至汲江亭用前韻 袁說友
江山萬里憶徐州，十月迎風度小舟。極目不知天外景，亂雲遥接水中丘。此身五十昔未到，著語再三今可酬。欲把邊塵聊一洗，只今更吸大江流。
過揚州平山堂邂逅許深父主漕 袁說友
平生蹤跡半江湖，歲晚淮鄉識舊都。小却車塵行復止，要看山色有還無。關山回首嗟何限，風景於人豈不殊。猶得故人談世事，金城方略政堪圖。
泊姑蘇館 袁說友
衝風挾雨到蘇州，贏得檣烏半日留。豈是甘棠無剪伐，浪持使節幾經由。羣觀底事多耆老，一笑猶能認故侯。回首齊雲舊游處，西山端欲送行舟。
遊滄浪亭 袁說友
出門猶未識滄浪，勝日能銷一詠觴。綠障千巒森羽戟，翠綃十頃颭池塘。清談杖履窮幽徑，歸路籃輿带夕陽。豈是此纓無地濯，可憐長說簿書忙。
和應憲使遊滄浪亭韻 袁說友
使星兩兩照前山，筆下高吟萬選錢。絕景政須終日款，茲游真可以詩傳。深林遇雨排清晝，晚日迎風浸碧煙。千載不渾亭下水，俯欄猶得繼前賢。
和韓倅滄浪亭韻 袁說友
平生公賞最巖居，肯作癡兒失故吾。正爾不堪塵滿面，爲君何惜酒隨車。十年夜隔青藜杖，一日身游碧玉壺。莫道欲歸歸未得，買山作計定何如。
春日懷錢塘西湖 袁說友
只今春色滿皇州，料得西湖已縱游。出郭競聯城下騎，循隄同上柳邊舟。恨無兩翼從渠去，曾有諸公念我不。到底長安風物外，遠方何敢詫遨頭。
和董顯之留西湖韻 袁說友
開門喜得故人音，訪我浮生一旅亭。老大區區驚歲月，功名落落負簪纓。有誰知己頭空白，舉世如君眼獨青。羨子百篇詩在手，湖山相望不勝情。
和忠父于先生西湖韻 袁說友
先生擺脫世間緣，老去猶堪十萬錢。氣節向來投匭意，風流今識詠梅篇。飽聞東閤掄材久，未許西湖對客眠。聖主如天懷讜論，只今此席爲君前。
遊武昌東湖 袁說友
只說西湖在帝都，武昌新又說東湖。一圍煙浪六十里，幾隊寒鷗千百雛。野木迢迢遮去鴈，漁舟點點映飛烏。如何不作錢塘景，要與江城作畫圖。
和趙周錫制幹峽中韻四首  其一 袁說友
西陵峭壁路初經，但見攙空兩岸青。天近下連蒼玉嶂，山高傍湧翠雲屏。劃開龍虎流三峽，敕下雷霆遣六丁。終日橫風倚江轉，恍疑身世在滄溟。
和趙周錫制幹峽中韻四首  其二 袁說友
千仞山頭更有山，一山去後一山還。林巒有路春回綠，僊洞無人夜啟關。岫列千屏森葆衛，石藏五色像形顔。舉頭待向峽中望，見說青天近一斑。
和趙周錫制幹峽中韻四首  其三 袁說友
急峽高流日夜東，嵌空怪石浪穿礲。濤喧灘口波翻雪，雲斷山腰氣吐虹。幾陣堂堂峰硉矹，一泉滴滴水玲瓏。我行天下今將半，安得名山如此工。
和趙周錫制幹峽中韻四首  其四 袁說友
絕景都忘峽路長，江風時送野花香。峰排玉帳腰凝雪，泉溜珠簾乳滴房。後日奇山猶續續，而今偉觀已堂堂。雄篇曲盡形容妙，滿袖珠璣到旅囊。
和同年成峽州韻 袁說友
平生蹤跡鴈門踦，投老猶甘萬里馳。夜永尚迷行客夢，曉來新得故人詩。秋高蓴美念歸處，月白江清下水時。此日此身無羽翼，輸君先去訪鴟夷。
過皂角林 袁說友
南北城高俯塹深，過帆猝猝倦登臨。兩山未遠瓜洲渡，十里俄驚皂角林。坐想英靈猶炯炯，眼看祠廟獨陰陰。塘村共說興亡處，笑指東河血未沉。
和羅春伯奉常寄題稽山閣韻 袁說友
公來祗謁自周行，脚踏稽山意遠翔。疊嶂排雲煙杳靄，半天得月夜淒涼。無言可狀湖山好，有客來時錦繡張。底事東吳聲價重，螭頭椽筆冠文場。
游齊山用唐杜紫微韻 袁說友
聯鑣出郭疾於飛，好景留人倦式微。盡日山行惟所適，夕陽堤上詠而歸。摩挲苔壁嗟前事，徙倚巖亭惜寸暉。空憶樊川秋影去，爲誰重唱縷金衣。
泊沙市 袁說友
雪浪雲煙日卷舒，去城遠近聚廛居。千年隄岸圍沙市，十里人煙半竹廬。荆國平分荆水闊，楚樓遥接楚天餘。江民日與波神狎，只把濤雷當噏噓。
同莫子章方舟下龜溪 袁說友
一舸相從下碧瀾，城南百里話更殘。絕知未減在家好，政自不愁行路難。舒望最堪詩眼縱，忘形只覺酒腸寬。歸來頗訝山頭黑，果是西風一夜寒。
順風至采石 袁說友
快哉真得楚王風，鉦鼓喧江四面雄。但欲帆檣催上水，敢辭井路傍西戎。江空歲晚飛煙外，人靜霜明過浪中。少泊山腰羌笛斷，一樽那肯爲詩窮。
過楚州用霍希文韻 袁說友
夜入山陽鷁首東，單車出郭更匆匆。欲知勢扼三江近，政以城高百尺雄。此恨終天身未老，何人抵掌氣凌空。連雲細草秋風下，把酒長吁問化工。
被旨往許浦閲兵風雨中舟過梅里 袁說友
濃雲障日卧前山，已覺林深寸步難。風雨於人本無意，筋骸如我不禁寒。小窗飽聽喧江浪，蕭寺時驚落岸灘。慨念興亡千古事，夜闌相對說江干。
銅鐵堆 袁說友
千峰插碧繞江面，兩石中分銅鐵堆。東岫附庸方崒嵂，西山儼立更崔嵬。懸知造物精神巧，幾誤良工斧鑿來。萬里西舟今蜀境，安流到此莫辭杯。
自常熟敲冰行舟半日一夜僅十里 袁說友
到曉纔通十里冰，頗憐黄帽歎征行。半篙不下風霜夜，一日之間水陸程。無復穩時村路滑，不勝危處斷橋傾。驅馳原隰皇華事，筋力猶堪誓此生。
周錫自蜀歸浙 袁說友
東甌西浙兩夤緣，齊止金陵萬里船。風月醉中同客夢，簿書叢裏讀詩篇。懷歸念我方投劾，勇去輸君已著鞭。歲晚江空帆力滿，長安春好正朝天。
送葉表姪歸鄉 袁說友
枌榆離別幾春秋，作計吳中祇謬悠。回首故園三歎息，喜公歸路兩經由。懷鄉誰不思邱首，游宦余方愧督郵。千里相忘未歸去，家山時向夢中求。
新河 袁說友
路轉風回四面歌，新河磨盡磨盤河。一川漲碧分灘遠，萬柳排青夾岸多。此日經行空歎息，當年功績未鎸磨。客遊爲愛瀟湘楚，五日之間一再過。
荆州道中 袁說友
硉矹奇峰繞復環，淼茫大水枕前灣。望迷荆楚山川外，浮遍乾坤日夜間。舉酒欲吞雲夢去，倚樓無復利名干。霧船風纜經多少，老盡行人只此山。
觀潮 袁說友
倏見江頭萬鼓催，更聞脚底一聲雷。怒濤直欲浮天去，急浪猶能带雨來。豈但皇都誇偉觀，要令區宇絕纖埃。靈胥勇志嗟何在，共弔江山付此杯。
閘柱 袁說友
三丈圍寬兩木靈，千年閘骨狀如城。揚帆欲過心先動，擊柱纔聞念已驚。東越梅梁猶逞異，南城老樹也爲精。昔聞求福木居士，今向枯株免禍成。
宿鄰水縣 袁說友
酒餘孤館夢初回，漸覺茅簷淅淅來。夜半山前風薦雨，曉來崖底澗鳴雷。賸添崗翠三分色，呈出秧針一寸栽。恰得烏雲天外少，鶑花無數惱人懷。
紹興府學齋宿 袁說友
從容黌舍日西流，淺飲猶看夜氣浮。小款話時殊淡薄，細論文處轉清幽。諸公學業方加銳，一戰功名要早收。我了齋祠便歸賦，故園已作夢中游。
釋奠齋宿 袁說友
雲高天白夜沉沉，牆外誰家送遠砧。有月林梢鳴翠羽，無風窗下落黄金。百年已老安仁鬢，三徑空懷靖節心。病眼細書何齟齬，短檠猶得對孤斟。
和薛公叔留都城韻 袁說友
年來更覺一身難，却掃應須早閉關。老矣壯懷空歲月，歸歟活計只溪山。未堪鵾化摇而上，肯類蠅營去復還。白璧深藏有餘地，區區何必苦躋攀。
和劉叔驥司戶韻 袁說友
不飲無何一味羶，聽渠七字輒欣然。念非公子誰堪比，可奈吾衰不待年。料得詩魔排錦繡，却從筆力裹山川。蘭亭若未歸修禊，更伴劉郎發祕傳。
和潘德久韻 袁說友
曾讀桐江路上題，斯文便合請君司。向來吳會連朝語，晚歲揚州七字詩。憂世自憐聞道晚，論心猶恨結交遲。帆檣百里孤吟罷，坐愛雄風約雨師。
和陸成父韻 袁說友
功名落落愧强年，晚到淮鄉意惘然。問月高歌聊自適，吟秋苦思替渠憐。據鞍剩欲誇馳駿，釃酒猶堪醉擊鮮。坐對晴雲浄如拭，水光秋色正連天。
和兼善韻 袁說友
江湖蹤跡厭萍游，只有詩魔老未休。平日故人談語句，朞年裹眼識風流。自能作意閒中趣，無復關心世外愁。趁此百年身偶健，爲君一語竟須酬。
和惠國博韻 袁說友
平生心賞有高蹤，更喜夤緣造化中。語次欲傳須柳子，詩宗不愧是江翁。無言可究稱醇德，有眼能看拜下風。共覩謝庭蘭玉秀，只今攀桂廣寒宮。
用吳知立韻 袁說友
老去胸中句甚豪，清風應笑我徒勞。可憐官事何時了，肯使詩盟取次逃。剩欲論交思擊節，不妨飲德要投醪。如君豈是長貧者，自古詩成得繡袍。
呈浙西張提倉 袁說友
老掾當年意已傾，執鞭雖晚眼仍青。繡衣公子初雲漢，璧水先生尚典刑。負弩前驅容漫叟，下帷覃思媿玄經。催科欲付翻羹手，照我山行定幾星。
入山呈孫使君 袁說友
平生懶慢豈能剛，身外微官似漫郎。不怪閒居爲消渴，何勞多酌本醒狂。雪晴欲試穿雲履，背冷仍尋曝日牀。爲想騎牛破山碧，晚風吹笛野梅香。
簡唐英同年四首  其一 袁說友
春風已落百花中，鏡裏空嗟兩鬢蓬。病懶未能禁酒困，多愁元不爲詩窮。偶然貞曜生同世，尤喜丁寬易未東。聚散由來皆造化，一篇我欲謝天公。
簡唐英同年四首  其二 袁說友
早起孤舟掀浪中，自憐老大要飄蓬。風前索酒輕寒殺，夢裏尋詩始意窮。帆飽急隨山脚去，櫓回强趁水頭東。明朝已作掃門計，未必堂堂舍蓋公。
簡唐英同年四首  其三 袁說友
書生懷贄大門中，一見歸來話小蓬。坐喜情文渾不薄，退嗟吾道豈憂窮。更將儒術重熙載，要使君心亦欲東。若也銘勳在彝鼎，古今何止一周公。
簡唐英同年四首  其四 袁說友
舊言山色有無中，今日環觀在短蓬。遊子不堪歸路冷，篙師愁殺裹囊窮。便回溪口風尤急，欲到山頭月已東。贏得閒言擾詩社，煩君更語主人公。
丁端叔茶馬會同年同庚 袁說友
竹林賓主樂襟期，並榜齊年兩見之。丙午同生雖共老，甲辰笑我獨爲雌。秋鴻社燕時難值，桂酒椒漿醉莫辭。半是天涯老行客，耆英當繼洛中詩。
登蓬萊閤 袁說友
癡兒官事苦相臨，每到蓬萊慰賞心。一水縈湖連海去，片雲带雨入山深。自憐老客從渠晚，喜有詩翁到此尋。中外升沉政懸絕，强抽荒思續高吟。
饋春茶于制司屬官 袁說友
戊午新芽上蜀江，表情未有敢先嘗。幾年爭鬭無雙品，萬里書來第一綱。水截龍章浮碾玉，爐煎蟹眼試憑湯。知君文字五千卷，正欲冥搜錦繡腸。
求酒於邵元實刪定 袁說友
骨相酸寒不足論，平生心賞舊家村。七年誤索長安米，百病幾成楚客魂。命薄不堪嗟分定，官閒猶得荷君恩。秋風一醉餘疴殄，須乞莊生五石樽。
乞酒於林子長通判 袁說友
衰顔得酒尚能赬，笑我維罍恥弗盈。無計青州幾從事，可憐白面一書生。新篘競說鄰家熟，好句慚無健筆成。傳語白衣人記取，何須秋帽始關情。
謝誠齋惠酒 袁說友
褰裳樂得送迎翁，遣句猶煩七字工。頗識當年斤斧手，却慚昔日馬牛風。平生楊敬惟稱項，晚歲侯芭只守雄。便把黄封紅客眼，一尊已當百壺豐。
饋蝦腊彎魚乾於端叔 袁說友
東西萬里苦相望，海物時來自故鄉。兩眼尚能驅水族，一彎猶解詫丁香。莫孤念遠勤將意，且欲均甘未敢嘗。有詔知君便歸去，古人驛寄願頻將。
和沈德遠寄江鰩韻 袁說友
粉身截玉慰渠貪，浪迹泥塗遽著籃。坐缺江生嗟不樂，詩來東老謝分甘。世間風味鄞江頰，傳裏形容太史談。欲報瓊瑶無一可，移文空到北山南。
橄欖來自嘉州 袁說友
筠籠相逐到天涯，喜見森森色正佳。尚想紅鹽落青子，未誇黄蜜挂蒼崖。眼中鄉味催歸夢，足下跫音慰遠懷。稍待酒殘回齒頰，餘甘猶足助談諧。
岳大用寺簿惠佩刀 袁說友
文陣談鋒不可當，小恢游刃向朝行。一夫敵爾嗟長劍，十九人中見穎囊。徐子身非逢季札，呂虔心已識王祥。善刀我亦知藏去，他日猶煩賜尚方。
謝梁飭父通判登樓賞雪之約 袁說友
蘢葱天闊曉光浮，滿地斜飛玉作毬。好趁陽春歌白雪，政須從事謁青州。打門報我樽前約，乘興須君剡上遊。清絕有人誇盛事，貳車携客醉南樓。
和程閣學觀雪韻 袁說友
入竹投窗細細添，兩山瓊玉稱遐瞻。巧於夜半將新歲，每以風回蹴上簾。寒雀棲枝驚落屑，饑烏鳴食訝堆鹽。正須度臘成三白，已覺西風勢轉嚴。
和梁曹池陽道中遇雪韻 袁說友
癡兒汩汩尚尋梅，點檢花梢次第開。客裏相逢秋日好，雪中重喜故人來。歲寒過我留佳句，夜半論文酹此杯。毋疾其驅行有詔，江頭準擬送君回。
臘雪二首  其一 袁說友
歲事無多臘近殘，謝渠飛屑破天慳。褥祠空愧兼旬力，造物惟消一夜間。是則化工端有意，要於官政亦相關。雪催詩後詩催雪，更欲堆鹽滿四山。
臘雪二首  其二 袁說友
無計遮留歲月殘，頗驚節物愧才慳。可人臘雪偏宜處，屈指春風未到間。猶得微吟供午枕，不須高卧閉晨關。晚來碎玉零珠後，已老蘇州一半山。
喜雪 袁說友
玉龍方急戰寒聲，滿陣江風雪作茵。準擬豐年須造物，編排佳境付詩人。莫辭樽酒偏勞勸，更喜江梅欲鬭新。愧我爲州無善狀，楊花何事已先春。
誠齋指簷頭雪爲詩材二首  其一 袁說友
春風著意向春宵，巧作冰澌細細飄。正好千門競燈火，故添萬瓦燦瓊瑶。誰憐梅蕊猶含玉，大遣楊花爲奪標。一段風光付詩手，物華正恐爲君撩。
誠齋指簷頭雪爲詩材二首  其二 袁說友
使旌獵獵晝連宵，賸說吟邊湧思飄。曉枕已哦千樹雪，夜船更踏一溪瑶。誰將春霰天然巧，來伴寒梅別樣標。贏得袁家僵卧者，開門今爲好詩撩。
立春日雪 袁說友
料理風光興未殘，老無詩手一何慳。新傳綵勝排枝上，趁得冰花落鬢間。噪雀曉來埋屋角，土牛聲已動譙關。寒窗我欲觴眉壽，不是羊羔醉玉山。
恭和御製賜進士詩韻二首  其一 袁說友
雲漢昭回下建章，鸞翔鳳翥燦龍光。宸奎錯落皆謨訓，聖語丁寧示抑揚。自古求言開數路，只今兼聽極羣方。一篇默寓憂勤意，正爲成王不敢康。
恭和御製賜進士詩韻二首  其二 袁說友
堯言不數漢文章，漫說唐人萬丈光。百辟共知尊上指，羣儒何止戴言揚。絲綸甫幸來中禁，琬琰俄欣奏上方。京邑小臣觀盛事，願輸忠悃贊明康。
車駕過重華宮和陳止齋韻 袁說友
曉到觚棱簇仗齊，千官星拱馬無嘶。清塵警蹕來宮闕，夾道歡聲浹耄倪。孝治未應誇鄭隧，皇威今已竦邊鼙。小臣何以揚君德，手舞相呼醉月溪。
擬詠展觀太上皇帝御書 袁說友
龍顔祗肅閲堯章，寶軸神毫赫有光。八法心傳齊帝學，萬年奎畫與天長。襲藏肯比唐三傑，墨妙尤卑晉二王。舜治方隆定于一，區區發問陋梁襄。
擬詠宴羣臣 袁說友
宴錫蓬山煥舊章，羣工列席侍龍光。加籩折俎君恩重，合奏迴風韻語長。擊筑爲歌嗤漢祖，舉觴隆禮視周王。幸哉盛事今逢見，願赴功名敢入襄。
端叔奉詔還朝二首  其一 袁說友
清樽連日話辛酸，正爲中年作別難。二十年間嗟契闊，八千里外得團欒。湖山覺夢俱萍迹，風月題詩徧錦官。一舸輸君已僊去，微吟空抱屈平嘆。
端叔奉詔還朝二首  其二 袁說友
萬目環觀一節東，江酣遲日漾春風。君王恨見嚴徐晚，廊廟方資稷契忠。四蜀正須煩筆下，一言知已定胸中。少焉我欲歸田去，拭目期君鼎鼐功。
閲兵給賚 袁說友
小臣銜命入雲屯，聖主如天詔語溫。萬甲衝風隆士氣，一言挾纊荷君恩。頗驚霹靂燒殘壘，更想蒙衝上海門。欲挽長江問豪傑，豈無擊檝歎中原。
盧德華郎中將漕福建 袁說友
疇昔相從在帝關，更于歲晚接清班。同朝所恨常疎闊，一歲之中幾往還。便合橫翔來楚路，未應清夢落閩山。誰將好雪留征櫂，毋疾其驅有詔頒。
和虞仲房潼川運使韻 袁說友
西湖樽俎憶風流，今日檣烏過我州。萬里相忘嗟又別，九華何惜更同游。中郎有字新鎸石，小子無言只點頭。及此公餘多暇日，爲君作計且邀留。
再賦 袁說友
飄然擊檝問中流，仗節觀風十四州。見說九重天語好，不妨萬里蜀山游。大書競照光山色，好句應題灧澦頭。稍辦澄清早歸去，周南寧復嘆淹留。
和閭丘資深轉運判官送張同年韻 袁說友
造門剝啄笑談餘，過我頻迂長者車。八詠繼吳推翰長，一封諭蜀屬相如。岷峨詩富追風雅，韶濩聲諧復古初。仰止騷壇方北面，不堪官事蠹書魚。
和浦勉道轉運判官巡行出關韻 袁說友
濤雷殷晝候前驅，駟馬橋邊使者車。風約江聲喧笑語，山迎雨脚傍閻閭。城頭北海傾樽後，馬耳西風攬轡初。關外秋來聞小熟，更將餘瘵入呵噓。
和許深父轉運判官韻二首  其一 袁說友
我輩難忘故舊情，爲君滿意說詩清。拋磚不愧塵埃想，剖蚌俄驚的皪明。宦路幾年嗟契闊，長安累月話平生。詩筩却趁郵筩急，吟到揚州更袖呈。
和許深父轉運判官韻二首  其二 袁說友
詩裏論交淡淡情，箇中風味不勝清。錦囊著句知才盡，山色逢人作意明。已覺頭顱侵晚景，尚堪風月快餘生。與君握手關心處，媿乏琅玕腹可呈。
送吳子明知閬州 袁說友
聖主方勤西顧憂，大朝臨遣遴賢侯。蘭香昔在潛郎地，符竹今分古閬州。蜀道難時雖萬里，漢川佳處正三秋。莫嗟身落江湖遠，魏闕心存記子牟。
送同年曾南仲寺丞知溫州 袁說友
久同朝蹟又同年，更送旌麾過海邊。多士向來親戴席，斯民今幸得蘇天。潛心閣上書千卷，鴈蕩山中草一川。小待公餘尋舊迹，便歸玉笋聽鳴鞭。
送樓攻愧知婺州二首  其一 袁說友
壯年才氣壓詞場，衆已相期白玉堂。垣制孰非經大手，斯文無復數他楊。諸公政爾需調鼎，一語翻然忽抗章。汲黯固知當大用，得君徒欲重淮陽。
送樓攻愧知婺州二首  其二 袁說友
三十年間企絕塵，久同朝蹟話平生。論文密處雖朋友，投分深時即弟兄。自恨我無分袂語，但輸君已著鞭行。東陽一葦杭之便，毋惜公餘蚤寄聲。
日華書自通州來言其同僚多唱酬 袁說友
題輿贏得錦囊歸，酬唱西崑事可追。久不陪君三日語，政須嚥子百篇詩。寧甘咄咄癡兒事，稍愧紛紛俗吏爲。我亦湖山多暇日，秋蟬時解噪寒枝。
餞金使出北關風雨大作 袁說友
出郭初行十里賒，狂風急雨閙田家。香秔飽熟雲翻浪，蕎麥新開雪作花。淺水半村環野趣，好山一带接京華。晚來踏盡臨平路，風脚全收雨脚斜。
次常熟縣先君舊所攝宰也 袁說友
衝寒一舸下琴川，小纜依依市柳邊。花縣重來聽好語，棠陰深處不論年。釣遊頗憶兒童舊，風物徒驚歲月遷。老恐不任奔走力，問儂何日賦歸田。
守郡不能同憲使倉使游靈巖 袁說友
秋風敲葉漾湖光，兩兩星華古寺傍。曉日一川迎使節，晚山十里送歸艎。風流我已非山簡，賓客公應念葛彊。豈是清游本無分，紛紛鴈鶩苦相妨。
司庾會稽道中答衢民綵幟送行 袁說友
征車何事不容征，綵旆歌謠塞路津。徒以平生多拙政，偶於歲晚得衢民。我方州縣慚尸祿，汝向閭閻切愛身。料得去思均彼此，一詩聊復慰邦人。
過池陽舊治和呂子西韻 袁說友
浮沈宦海幾春秋，歲晚重來舊典州。昔日青山雖在眼，故侯白髮已盈頭。吟邊感慨關情久，忙裏工夫著意偷。聞說峽江春漲晚，捲帆聊爲此邦留。
送惠縣丞之官 袁說友
立之何事屈藍田，隠忍功名古已然。預信鵷鴻只他日，莫嫌鳬鶩尚頻年。征帆夜濕三更雨，去路人欣八月天。話別匆匆毋重惜，一封丹詔下天邊。
和魏南伯縣丞韻 袁說友
著語相過見一斑，我慚尺寸强躋攀。羈懷衮衮三江水，去路迢迢萬里山。酒盞逢花尋客處，詩筒將月對船間。固應侯喜多知己，未必詩聲只汗顔。
和洪叔昞主簿浮玉亭韻 袁說友
亭爲君來又得名，公餘贏取眼雙明。溪光影碎黄金艷，波面聲流白玉琤。夜半吳歌緣底恨，晚來山色不勝情。風光我欲平分破，故把吟邊當結盟。
肅客借重金紫綬 袁說友
平生青紫濫於身，更冒金章肅使賓。何以假爲誠豈敢，烏知非有笑無因。猨狙自是羞華服，鵷鷺姑容接後塵。回首紛紛天下事，有時宜假不宜真。
成都府學釋奠 袁說友
西風淅淅露漙漙，釋菜雍容禮可觀。冠带三千嚴鵠立，風雲九萬欲鵬摶。錦江曾吐胸中鳳，泮水新回筆下瀾。拭目諸君快秋捷，臚傳高壓萬人看。
送呂武仲司戶范純之司法赴南宮試 袁說友
欣然願作送行詩，盛事江邦獨見之。釃酒且同明月醉，驅車未怕朔風吹。相逢暫入紅蓮幕，穩去高攀丹桂枝。莫負玉階方寸地，爲言民力要扶持。
送柯伯東省試 袁說友
道義如君只幾人，相從了不見塵侵。一樽但覺論文細，三畫從知得意深。自是强年應折桂，不妨朞月早傳音。我今已辦如椽筆，擬稱瓊林最後吟。
送惠補之昆仲秋試 袁說友
斑斑蘭玉不勝清，長羨于門久日榮。共慶兩蘇離蜀道，從今二宋到神京。三年刻楮真餘事，一日乘槎定策名。想得頤山來歲好，綠袍黄裏照溪明。
送聘儒姪秋試 袁說友
八月靈槎萬里秋，乘風得雋要遨頭。吾家連已躋儒級，汝業今宜濟巨舟。掘井莫令嗟九仞，善刀終自見全牛。儒冠豈解真相誤，有志應當萬戶侯。
送薛公叔秋試 袁說友
流落相逢霅水濱，與君傾蓋即平生。湖山十里雙溪畔，賓主三年一日情。學海波瀾誇健筆，夜窗燈火幾長檠。不堪送客杭州路，更聽驚人快一鳴。
鹿鳴宴 袁說友
秋影涵江暇日長，銀袍濟濟宴公堂。九華佳氣眉間色，千佛高名馬上郎。賸數連珠誇瑞應，會看僊桂滿枝芳。春風得意歸來好，衣錦聯鑣入故鄉。
成都府鹿鳴宴 袁說友
大啟文明會勝流，同升更合上西樓。三春得意桃花浪，八月乘槎桂子秋。結綬偏應登鳳闕，拏雲直欲釣鰲頭。乘除但看今年好，六八名高五十州。
集同年於聚景圖 袁說友
慈恩回首幾番春，樽酒相期在帝京。人事好乖知歲久，天宮作意得朝晴。向來禁籞所未到，同此英遊真可榮。無奈斜陽又催去，更憑餘酌話平生。
餞送蜀進士入奉廷對 袁說友
蜀才卓犖照賓筵，秀出斯文萬選錢。聖主龍飛初策士，皇朝春好正朝天。丹墀獨對三千字，黄甲重魁四十年。歸把羣書觀未見，要令學業到純全。
宴許成子魏華文二魁吳文伯節判陳表之教授盧仲修軍資以考西省試同集 袁說友
晝繡歸來自帝京，魁星雙照錦官城。持衡稱職真能事，勸駕何功亦與榮。細與論文重款接，要看落筆更縱橫。我歸便作江湖計，試目需君輔太平。
同張元善集癸未同年 袁說友
同年幾合幾分違，三十年間見日稀。尊酒相逢今也幸，詩書論政舊焉依。慈恩故事嗟回首，吳地清談對落暉。平世功臣在公等，尚期努力佐龍飛。
和薛子晉來慶癸未登第韻二首  其一 袁說友
雲霧油然託應龍，姓名偶徹大明宮。臚傳殿廡千官肅，聲到旌旗萬馬雄。黄蝶飛來驚拜命，青衫誤著敢言功。如何李郃猶能第，造物何心本至公。
和薛子晉來慶癸未登第韻二首  其二 袁說友
寒荄也趁百花新，眼懶猶貪上國春。五技怪能成薄命，一名却喜繼前人。喚將好意詩頻賦，洗却閒憂酒再巡。底事牛堪有歸序，韓公平日最相親。
會新第進士和陳振享韻 袁說友
梧桐風細月將樓，猶得公餘款俊游。喜入芳樽涼徹夜，風生綺席氣橫秋。兩魁前躅高三輔，八雋飛觴照一州。屈指吳門多盛事，眼看勳業佐宸旒。
蜀進士許成子魁天下用其殿前賦詩韻以志喜 袁說友
岷峨策足問修程，入對明光近太清。五十年間多士賦，三千筆下一魁榮。斯文焜燿由奎畫，是處流傳仰蜀纓。我已夤緣觀盛事，更看公等致隆平。
送誠齋二首  其一 袁說友
誰作朝陽一鳳鳴，公朝今復歎斯人。抗章寧奪三軍帥，去國尤輕一葉身。政以青蒲姑夕駐，更聞白簡爲前陳。只今小試回天力，它日擎天看柱臣。
送誠齋二首  其二 袁說友
長裾端欲曳賓墀，人事何乖遽別離。未盡胸中懷舊意，又吟江上送行詩。公名此去如山重，我老誰憐似足踦。憑得征鴻寄消息，書來猶記別君時。
寄李兼善 袁說友
湖山昔日記清游，百遍相過語未休。遠邇漫勞人室念，東西空望浙江流。中年別去情尤惡，幅紙書來意轉愁。歲晚漸於詩興好，待君歸後飽賡酬。
祝子正從范使君鍛以詩寄之 袁說友
柳下嵇郎好在無，深居應得靜工夫。丹成便許隨雞犬，分定初知豢鶴鳬。癢處端能窺鳥爪，夢中不用斷龍胡。別來亦有閒忙事，日向黄家問酒壚。
贈應童子 袁說友
閩山佳氣毓英儒，丱角胸中敵萬夫。黄石固應傳孺子，玄文真可與童烏。飽充器識觀他日，莫負聲名滿上都。更憶韓公序文好，成人之禮正相須。
姚行簡撫幹歸霅川 袁說友
一見油然慰所望，巾車更辱到他鄉。相從樂處光陰速，索笑濃時意味長。樽酒未堪留好客，湖山早已送歸艎。秋來尚憶門前路，莫惜溪頭屢買航。
和楊誠齋韻謝惠南海集詩三首  其一 袁說友
斯文宗主頼公歸，不使它楊僭等夷。四海聲名今大手，萬人辟易幾降旗。天方欲治將焉往，用不崇朝尚竊遲。整頓乾坤從小試，南州昔日洗潢池。
和楊誠齋韻謝惠南海集詩三首  其二 袁說友
玉海書來喜欲狂，餐霞食瀣齒牙香。固應宗派名江右，底用宮袍入建章。今代歐黄真有種，向來沈鮑肯同行。只今五集三千首，但覺熒煌錦繡張。
和楊誠齋韻謝惠南海集詩三首  其三 袁說友
芸閣登儒拜黼衣，鳳凰來泊鳳凰枝。待教黄閣調元去，暫對青藜下燭時。身到三山真得路，君留羣玉幾題詩。十年前訪岷峨事，也作書郎慕左思。
胡元邁編呂仙翁傳 袁說友
工夫未達性中天，九轉還丹漫費年。至理本無多智巧，此公自有一神仙。絕知開卷翁如在，剩欲忘言意自傳。功行世間千百億，諸天更辦筆如椽。
同鄂州都統制司登壓雲亭 袁說友
一带城頭四望全，壓雲亭上更無邊。手攀北斗輕飛肉，目盼南樓僅及肩。城郭千年高復下，江湖萬里後還先。平生頗負昂霄志，便欲乘風送上天。
張思濟縣尉創舞翠亭 袁說友
新築成時秋事高，滿天風月下岧嶢。佳名欲奪雙溪景，淡墨須煩六幅綃。一簇穿楊誇箭羽，幾番伐鼓動溪潮。此亭政合貪山水，百里之間患已銷。
題廟池上新創瀛紅舞綃亭 袁說友
高青遠綠映回塘，菡萏菰蒲細細涼。蘸水瀛紅羅襪渡，舞霓綃翠綺襦香。瓊珠碎落風前雨，蘭櫂夷猶月下觴。老帥如何太風味，兩年池上送殘陽。
廟南新創塵外亭 袁說友
城頭拄頰俯橫塘，塵外躋攀四面涼。南瀆夜鳴江水瀧，北窗曉浥芰荷香。著亭盡得山川景，携客同甘醴盎觴。寄興江村家八九，平分我欲卧南陽。
和資深同游塵外亭韻 袁說友
城南絕景半林端，城北荷塘十畝寬。風月無塵頻入座，江山弔古一憑欄。瀛紅淺露嬌啼臉，綃翠輕颸醉倚干。日暮對花吟不足，三翁步屧小橋看。
用劉汀洲左顧亭韻 袁說友
杖屨東風欲濫巾，小舟重泊一亭春。醉看梅月無新語，老與溪山作故人。意氣不驚雙白鬢，功名忍負百年身。我來又續題詩柱，敬爲劉郎細拂塵。
用陳和父太博韻題江州高遠亭四首  其一 袁說友
鮮新棟宇出樓顛，盡得江山四面全。高摘星辰風月夜，遠迷河嶽水雲天。一湖尚想甘棠愛，萬井誰呼大隠廛。見說松關頻却掃，兩賢吟處日回旋。
用陳和父太博韻題江州高遠亭四首  其二 袁說友
亭高未涉意先申，五馬同來却報春。一笑孰知今在旅，茲游端不厭居塵。分張好景因人重，排拶佳篇逐日新。我是東州西上客，也來吟作社中人。
用陳和父太博韻題江州高遠亭四首  其三 袁說友
潯陽名郡敢言支，最愛江山左右之。松蓋前傾渾似故，詩兵捷出愈稱奇。案頭朱墨無多事，亭面東風足四時。相與平分賸遺愛，未饒白傅去時思。
用陳和父太博韻題江州高遠亭四首  其四 袁說友
久說匡廬喜暫經，遐觀但覺眼青青。倚欄萬事雙頹鬢，撫掌千年一古亭。珠玉名章方競賦，江山喜色已先形。我來落筆真如助，撩得詩狂不爲醒。
清暉閣 袁說友
清暉傑閣幾朝昏，吟咏曾喧白下門。一別朱欄陪綺席，重來青草接荒村。名章尚憶江秋句，短些誰招月夜魂。老去情懷更蕭瑟，懶從孤館覓清樽。
會文堂 袁說友
束带峩冠集會文，郡侯著語到諸君。平居講習須朋友，退食工夫在典墳。士學何先先尚志，書生務業業惟勤。鵾鵬他日扶摇上，共致雲霄慶策勳。
善頌堂 袁說友
庭前雲蓋碧巉嚴，堂上先生雪滿髯。說藥客來聊下榻，謁齋僧去便垂簾。種時法好花難謝，買處錢多石易添。子舍光榮身壯健，只將香火事華嚴。
桂椿堂 袁說友
欈李于門伯仲佳，聲名籍籍到天涯。一經早已傳韋氏，五桂今重說竇家。滿眼衣冠真盛事，幾年棠棣看聯華。蘭臺曷與編青史，要使文風萬世誇。
白雪堂 袁說友
今代斯文只此翁，乾旋坤轉獨孤忠。千年此地江山裏，一日東坡翰墨中。莫起黄泉空老淚，可憐赤壁幾春風。瀟瀟暮雨雙雙竹，白雪堂前忍酹公。
知止堂 袁說友
先生七十已垂車，父子俱榮出帝都。當世若無知止者，公朝何以勵貪夫。升堂展卷人何在，訪竹尋梅色尚臞。我老自憐生也後，拊編猶得歎前蕪。
題韓元吉可止齋 袁說友
平生我亦愛知休，三徑如公最早謀。歸意酒醲何切切，宦情紙薄正悠悠。書來誨語如親面，別後光陰歎轉頭。更爲蒼生須一起，志功元自合封留。
游揚子雲墨池 袁說友
平隄修柏轉林塘，飛蓋同升吐鳳堂。後世有傳由準易，斯文無復數他揚。草玄大啟天人奧，池色猶關翰墨場。弔古懷賢尚遺恨，不然晁董可相頏。
遂寧府境內火池 袁說友
澤中有火猶爲革，焰出方池更異常。氣烈羣山酣土赤，陽潛深地液硫黄。書生考訂言雖確，造化工夫理甚彰。君看輿薪一杯水，物因偏勝故爲强。
過廣安軍王恭父大著墓 袁說友
與君執友共爲郎，尚憶松江送客艎。在昔清班方衮衮，至今衰草恨茫茫。百年名世嗟天喪，一日修文在帝傍。雲檟風杉空掛劍，不勝老淚灑危岡。
謁洪澤鎮龍祠 袁說友
平生忠孝徹幽冥，稽首龍祠鑒此誠。自是皇靈頻震疊，也知神力解因成。片帆以往無多路，百里之間只一程。目斷長淮嗟往事，孤哀有淚落邊城。
遊江瀆廟用故侯吳龍圖韻 袁說友
馬嘶楊柳泊林塘，六月城南趁曉涼。萬古叢祠千木暗，五風十雨一爐香。翬飛棟宇新輪奐，鼓奏犧牲薦豆觴。努力爲民祈福地，年豐今已格陰陽。
劉德修殿院持節歸蜀 袁說友
堂堂柏府幾人過，屈指精忠竟若何。正爾浮雲遮白日，頼公砥柱立頹波。回天力挽千鈞重，去國身輕一葉多。萬里長江向東去，清明無日可鎸磨。
過忠州酆都觀 袁說友
古柏修篁萬木顛，盤山百折叩真僊。便疑脚踏如來地，已覺身遊洞府天。空翠遐觀浮海日，偃雲時汲濯纓泉。我來只恨無僊骨，未必丹爐不再燃。
和野堂僧子惠韻 袁說友
與公林下昔閒人，別後書來意轉親。老去興懷空繾綣，詩來得句愛清新。眼看吳地千峰月，心在苕溪一釣綸。猶得支郎消息好，錦囊時寄筆端春。
堅老住廣福 袁說友
高僧七十未龍鍾，飛錫飄然百里中。正欲逢場施手段，不妨臨老入花叢。把茅便可傳宗旨，一鉢由來是祖風。直要空門高著眼，看渠拍手任西東。
飯西湖兜率寺 袁說友
風爐煮餠梵王家，一日平湖十里賒。遊子政須供杖屨，老僧應有痼煙霞。絕知咳唾新珠玉，想見冰霜遶齒牙。我恨三山無路到，望中贏得眼昏花。
題浄相寺 袁說友
清詩冷閣更佳名，一段家風太瘦生。東老懸知有餘樂，西湖今可問前盟。年來信覺青山好，老去休驚白髮更。欲識箇中無盡意，挑包急急看吾行。
過懷安軍雲頂寺 袁說友
拂雲絕頂俯金囦，直上重山最上顛。一佛嚮來臨大地，萬松今獨近高天。枯楠夭矯渾生意，斷石盤陀幾合年。大士重來聞囑付，毫光端欲掃烽煙。
善頌堂 袁說友
家法傳忠孝，朝英仰正平。抗詞嚴廟制，勇去樂親榮。一室從新扁，羣公詠落成。清風天籟靜，斜日雪山橫。養志閔曾重，浮名廣受輕。聞風千載下，凜凜萬夫驚。
和程泰之閣學春雪韻 袁說友
妬臘三呈白，欺春六出花。玉層渾欲墮，珠霰一何奢。巧態穿庭樹，餘寒戀釣槎。積難殊未密，散易已成賒。有客門間卧，何人帳裏遮。淺斟羞獨舉，低唱敢言譁。故壓梅花信，猶先柳絮斜。晚澌方歷亂，夜櫓正咿啞。剩把新年雪，初烹改火茶。剪裁歸妙造，比興屬詩家。應有呵纖手，朝窗學畫鴉。
飲寓隠軒 袁說友
軒亭曉清曠，行樂未妨頻。無客不堪醉，有花長是春。憑欄尚紅藥，結伴擅芳辰。笑駐凌波步，香分折角巾。鶑聲殊自健，杏子况嘗新。仰止宗英伯，來爲鄭驛賓。言辭獨樂樂，仍命可人人。鴻弄舞時影，梁蜚歌處塵。棋枰誰得雋，詩筆自疑神。欹倒何妨屢，歌呼却甚真。升沈塞上馬，容易鬢如銀。奈許追歡地，回頭迹便陳。
贈相士林石 袁說友
豈是無仙骨，平生百念輕。但存方寸地，吾不計前程。
題關都官西湖孤山四照閣圖 袁說友
三賢堂趣遠，四照閣詩傳。高節無人繼，孤山只儼然。
跋本朝六名公帖 袁說友
道喪嗟耆舊，人亡獨簡編。家藏六君帖，何必萬人傳。
十三日飲俞園昌甫斯遠彥章畢至 袁說友
忽爾嚴冬設鱠，更於晴日觀梅。人道荒尋邂逅，我忻良集而來。
題米元暉太湖圖卷 袁說友
水際天低岸遠，山腰霧捲雲鋪。擬喚松江小艇，歸來好趁蓴鱸。
題東坡蘇公三笑圖帖 袁說友
不覺虎溪過却，軒渠一笑而歸。此笑此心真處，自然魚躍鳶飛。
和程泰之閣學汎舟南溪遇雪韻三首  其一 袁說友
目斷山前浮玉，春回雪裏宜城。得意扁舟乘興，歸來好語增明。
和程泰之閣學汎舟南溪遇雪韻三首  其二 袁說友
憐我閉門卧雪，慚渠有酒盈樽。老盡青山曉色，愁添白髮霜根。
和程泰之閣學汎舟南溪遇雪韻三首  其三 袁說友
孤鴈聲悲南浦，漁人冷徹歸蓑。獨有耐寒瓊玉，一枝先奪陽和。
和康叔探梅韻三首  其一 袁說友
今年人憶去年梅，試問今年花已開。見說春風正料理，不應小雨便花摧。
和康叔探梅韻三首  其二 袁說友
詩壇傳檄未應虛，忍負東君自作疎。急急花前巖下看，橫斜清淺兩何如。
和康叔探梅韻三首  其三 袁說友
尋梅著語樂清閒，已覺孤山氣象還。未辦輕舟行百里，也須踏脚法華山。
題石上玉簪花  其一 袁說友
欲訪招提倦不禁，空懷落落海潮音。如今不作維摩病，猶記年時賦玉簪。
題石上玉簪花  其二 袁說友
翠鈿瓊葩別樣芳，凉風微雨淡梳粧。姮娥夜半朝天闕，應有遺簪墜帝旁。
和范石湖詠雙蓮三首  其一 袁說友
江妃瑟裏恨沈沈，萬點紅邊意轉深。擁出三千歌舞罷，翠綃縈得兩同心。
和范石湖詠雙蓮三首  其二 袁說友
天泉池上舞晴暉，一別人家未肯歸。千載却隨湘女泣，風前時學鳳凰飛。
和范石湖詠雙蓮三首  其三 袁說友
鑑湖一曲記蓬萊，櫂入紅蕖挽不回。今日池光少公事，好懷聊復爲渠開。
題尤提舉惠雙蓮二首  其一 袁說友
十年蹤跡落修門，賸憶西湖菡萏風。今日江城秋浦上，舞綃依約舊相逢。
題尤提舉惠雙蓮二首  其二 袁說友
六月炎歊苦盛長，一枝遣伴北窗凉。此花便合雄文記，擬爲君書瑞應堂。
致菊種於子長 袁說友
好花一歲幾回開，喜見東籬舊信來。不惜移根到鄰里，離披也入畫堂栽。
致盆梔子於同年樓大防天官 袁說友
一輪月影漲幽香，碧玉釵頭白玉粧。持似此花供燕几，玉堂端可壽萱堂。
和程閣學送小春茶韻四首  其一 袁說友
眼看節物去重來，又見寒梢數點梅。草木已隨新歲好，冬芽豫占一年魁。
和程閣學送小春茶韻四首  其二 袁說友
物物呈祥豈偶然，新芽新味更新年。靈苗却解爲人壽，請爲君謨續此篇。
和程閣學送小春茶韻四首  其三 袁說友
七椀由來厭八珍，猶堪代酒亦生春。箇中風味須知趣，慙愧劉公獨倚新。
和程閣學送小春茶韻四首  其四 袁說友
家山歷歷未歸來，投老江湖祇自咍。頼有年年鄉信好，一甌浮玉飽春臺。
和子長見招韻四首  其一 袁說友
攻擊愁城從事裏，消磨日月手談中。不緣我輩真風味，安得尊前笑語同。
和子長見招韻四首  其二 袁說友
青林綠幄春歸後，翠岫蒼崖雨過初。作意尋幽還得笑，隨宜供客莫求餘。
和子長見招韻四首  其三 袁說友
清游已恨朞年別，勝處能消一日情。莫對浮山無好語，相逢草木有佳聲。
和子長見招韻四首  其四 袁說友
飛香雨過雙溪閣，舞翠荷開十丈花。佳處正須供一賞，相從吾亦豈匏瓜。
招山陽高徐二生飲二首  其一 袁說友
梅花時節屢開樽，欲贈梅花欠可人。今日有人梅樣好，逢君同賞雪中春。
招山陽高徐二生飲二首  其二 袁說友
欲作山陰興盡回，良思與子把離杯。要須人境俱清絕，好抱瑶琴踏雪來。
到房山交代招飲四首  其一 袁說友
躡盡巉巖氣未蘇，悔來坡下獨長吁。一觀烟霧南山面，從昔名坡信厚誣。
到房山交代招飲四首  其二 袁說友
簷外浮嵐㬉翠堆，道人清眼爲渠開。餐錢官薄何須計，直爲南山亦合來。
到房山交代招飲四首  其三 袁說友
勝日山堂共一樽，未妨窈窕對嶙峋。髻分翠影眉爭綠，人與南山各可人。
到房山交代招飲四首  其四 袁說友
妓圍簷額潤空青，岫幌雲關夜不扃。吏隠風流輸我輩，不須逋客詫山靈。
再次韻四首  其一 袁說友
山好能令肺病蘇，詩來把玩更驚吁。蜀人例作殘山看，端喜因詩免受誣。
再次韻四首  其二 袁說友
語不能工恨作堆，撚髭空對翠屏開。清吟頼有雕龍手，繡段聯翩詔後來。
再次韻四首  其三 袁說友
犖确悍頑經數驛，醒然初挹碧嶙峋。眼明驟與真山晤，不比逃虛見似人。
再次韻四首  其四 袁說友
山色陰晴遠更青，誰教睥睨枕巖扃。詩翁意欲移千步，安得朱符祝巨靈。
再次交代韻四首  其一 袁說友
筆力潛窺大小蘇，詩傳諸老定嚱吁。從今訂價連城重，政使羣兒有善誣。
再次交代韻四首  其二 袁說友
昔夸石廩祝融堆，驟見人家畫軸開。坐挹高寒吾願足，此行似爲此山來。
再次交代韻四首  其三 袁說友
環秀亭中命淥樽，雲烟明滅映嶙峋。佐州不喜分風月，喜與南山作主人。
再次交代韻四首  其四 袁說友
詩人妙思天同巧，鬼守玄關不及扃。閒挹山光誦奇語，斷無塵滓溷襟靈。
再次交代韻四首  其一 袁說友
嗣皇仁覆物昭蘇，皋自陳謨鯀自吁。聞道諸公扶國論，須君左袒訂邦誣。
再次交代韻四首  其二 袁說友
今朝著我簿書堆，領客樽罍未辦開。始信南山是知己，露奇呈秀斬關來。
再次交代韻四首  其三 袁說友
漫叟當年臼作樽，侑樽青嶂漫嶙峋。與君屢共山前醉，似覺清歡勝昔人。
再次交代韻四首  其四 袁說友
傳聞洞府鎖高清，探著詩成數啟扃。想見羣僊書玉葉，更應交口歎精靈。
再次韻四首  其一 袁說友
君家詩價自姑蘇，系胄蟬聯世唶吁。欲把阿元輕輩行，古今俗子喜相誣。
再次韻四首  其二 袁說友
眼底薔薇玉雪堆，過從休待牡丹開。送春疎酒山應笑，底用奚囊日往來。
再次韻四首  其三 袁說友
視草行看賜上樽，濁醪付我酹嶙峋。扶携誰共山前醉，從此無君度外人。
再次韻四首  其四 袁說友
詩愁磨盡鬢邊青，玄鑰無施閉理扃。牛渚錦官祠廟古，瓣香儻格在天靈。
復次韻四首  其一 袁說友
諸李辭章推李白，向來蜀道賦噫吁。房陵山險猶如許，石穴巴邛定不誣。
復次韻四首  其二 袁說友
昔上瞿塘灧澦堆，盤渦如井放舡開。山行歡喜今非錯，備見捎濆撇漩來。
復次韻四首  其三 袁說友
十里髻鬟誰綰結，半天蒼翠自嶙峋。教兒莫憚依山住，闊領裁衣盡土人。
復次韻四首  其四 袁說友
病肺還沽竹葉青，小園春去尚深扃。春衫紅藥强相比，婢子可憐無性靈。
夜飲朱國寶家 袁說友
又見僊潭二月春，一番官柳市橋新。重來莫訝星星髮，樽酒相看只故人。
二十日新田清江一曲小飲 袁說友
一曲清江古岸頭，茅簷初日照高秋。數聲又得閒身到，相對綠漪橫小舟。
晦日昌甫見過因約伯皋小飲黄守繼至三首  其一 袁說友
滿簷風動海棠雨，北客江南詩酒中。華髮尊前無好句，飛花常望夕陽紅。
晦日昌甫見過因約伯皋小飲黄守繼至三首  其二 袁說友
章泉泉水在玉山，有客歲時來往間。今古風烟只如此，見君生怕又言還。
晦日昌甫見過因約伯皋小飲黄守繼至三首  其三 袁說友
靖州太守詩自佳，留連濁酒看殘花。澗上久矣無此樂，落拓尤憐雲月家。
飲歸 袁說友
醉飲寒窗慣擊鮮，扶頭岌岌似乘船。賡酬磊落成佳致，糠秕誰令輒在前。
謝王提幹召飲三首  其一 袁說友
坐上紅衣未放歌，客間冷面釂金荷。驚飛可待聞檀板，擬奈吾家故事何。
謝王提幹召飲三首  其二 袁說友
賓筵笑語雜絲絃，說到山翁更粲然。衰鬢豈應粧面側，陳編只合粉袍前。
謝王提幹召飲三首  其三 袁說友
不慣香風擁妓車，分當清坐冷官衛。歸來自笑殺風景，却把茶甌對菊花。
學宮諸生飲邀予與予野同之二首  其一 袁說友
同簉儒宮把一觴，鹿鳴伐木奏深堂。要防技癢論文地，莫憶前宵放酒狂。
學宮諸生飲邀予與予野同之二首  其二 袁說友
少日峨冠英俊場，課餘觴飲共徜徉。孰知薄宦江湖去，頻夢爐亭餠飥香。
求酒於鄰 袁說友
太息官寒獨養疴，浮生半作病維摩。新涼欲學東城醉，亡奈維罍已恥何。
求酒於周時仲教授 袁說友
寒窗矻矻數更聲，燈火無多獨自親。忽報周郎好消息，明朝應遣白衣人。
謝曹宗臣惠詩酒二首  其一 袁說友
公今自是客中身，更爲閒人念客情。料得酒腸終易放，一樽相寄拓愁城。
謝曹宗臣惠詩酒二首  其二 袁說友
方冊相看四十年，客中尋得舊夤緣。與君一夜清談約，已覺羈懷寢不然。
和同年張季良少卿餽家釀韻三首  其一 袁說友
六十衰頹愧鬢蓬，黄花更負一年中。白衣誰薦紅萸酒，吸盡殘荷碧玉筒。
和同年張季良少卿餽家釀韻三首  其二 袁說友
與君昔日賦斜陽，綺語曾窺萬丈光。節物撩人人更老，籬邊猶是去年黄。
和同年張季良少卿餽家釀韻三首  其三 袁說友
拭目高吟陋戴盆，續貂何敢曳詩門。百壺蕩槳惟公爾，此外應無說尹村。
謝魏南伯饋假河魨羹 袁說友
江南風物與君論，蘆笋蔞蒿薦晚樽。舉酒不知身在遠，隔江誰送假河魨。
先遺二子魚於子長踰旬而子長以四子魚來 袁說友
詩來愧我秕糠前，四尾堆盤勝酒船。席上已無彈鋏恨，感恩何止二贏錢。
泊吳江食蓴鱸菰菜二首  其一 袁說友
青絲簇飣蓴羹味，白雪堆盤縷鱠鱸。我向松江飫鮮美，菜腸今更食新菰。
泊吳江食蓴鱸菰菜二首  其二 袁說友
一舸清風四牡還，垂虹亭上幾欄干。季鷹命駕勞千里，如我清遊却不難。
庖人舟殿後餒甚以葱虀佐飯 袁說友
黄州狹港半江空，白飯青葱酒一鍾。莫厭路貧愁欲絕，稍還甕牖舊家風。
謝侃老送苦筍 袁說友
籜老泥黄千仞種，箇中風味亦佳哉。誤人政爲甘言誘，愛我從渠苦口來。
謝侃老惠蜜 袁說友
釀花流蜜傍虛簷，乞我分甘要屬饜。剛被平生飽辛苦，自憐嚼蠟不知甜。
詠墨 袁說友
奚李名高三百秋，只今良法信源流。裕陵獨寶君家物，猶带祥光燦斗牛。
瑞孫周歲 袁說友
頭顱七十已看看，喜抱孫來傍晬盤。敢望吾家有英物，箕裘且欲戀儒冠。
題邵氏集瑞圖 袁說友
詩歌召伯意懷哉，愛及甘棠勿剪摧。自是慶源鍾草木，故將多瑞秀雲來。
題江月圖 袁說友
賸愛江邊月滿衣，雲高天闊數星稀。如今解組浮家去，準擬扁舟滿載歸。
題惠老所藏歲寒圖 袁說友
寒梢獨挺昂霄意，蒼蓋猶矜傲雪顔。盤膝倦吟無一事，老僧心與白雲閒。
冰解圖 袁說友
游魚豈解知人意，孝子精誠一念深。樂事世間如此少，我懷風木只傷心。
題信相寺黄筌畫花竹 袁說友
生成造化奪工夫，盡入黄家幾畫圖。可惜春來誤遊子，攀花不落有還無。
題牧隠二首  其一 袁說友
年來厭索長安米，老去猶居大隠廛。豈是紅塵故相挽，枉令空愧牧牛篇。
題牧隠二首  其二 袁說友
鐘鼎山林志則均，未須牧隠卧漳濱。要令天下歸吾牧，莫爲牛羊遽絕人。
題寄顔畫士姜元愷 袁說友
丹青以意不以色，人不論形當論心。我有平生方寸地，煩君更向筆端尋。
臨安邸中即事且謝誠齋惠詩十二首  其一 袁說友
猶得十篇慰旅思，坐吟行咏只相隨。豈無一箇閒賓客，便有誰來得似詩。
臨安邸中即事且謝誠齋惠詩十二首  其二 袁說友
東風一夜轉西南，分外羈愁分外寒。秋裏酒腸渾不放，一盃全似十盃寬。
臨安邸中即事且謝誠齋惠詩十二首  其三 袁說友
老來無復夢清都，到得清都却守株。些子行期猶自拙，箇中能巧定應無。
臨安邸中即事且謝誠齋惠詩十二首  其四 袁說友
一去重來髮已星，八年歸老卧漳濱。似曾相識滿天下，不信憐渠未有人。
臨安邸中即事且謝誠齋惠詩十二首  其五 袁說友
悶殺樓居隘似囚，一樓四壁障雙眸。趁晴下得樓來看，又被西風趕上樓。
臨安邸中即事且謝誠齋惠詩十二首  其六 袁說友
有愁無睡照燈青，鼠齧蟲吟到五更。不分小黥同作祟，呼牌也作百般聲。
臨安邸中即事且謝誠齋惠詩十二首  其七 袁說友
世事全無只恁閒，光陰閒裏故相關。欲將睡去消磨日，睡得醒時日未闌。
臨安邸中即事且謝誠齋惠詩十二首  其八 袁說友
只作離家一月程，如今一月正飄零。定非官祿星臨命，想見流年是客星。
臨安邸中即事且謝誠齋惠詩十二首  其九 袁說友
急雨斜風一夜狂，客衾愁枕五更長。問君箇裏情懷惡，不聽鵑啼也斷腸。
臨安邸中即事且謝誠齋惠詩十二首  其一○ 袁說友
挑燈拭眼聚詩材，撚斷鬚時句欲裁。判却三更猶不寐，待渠明月過樓來。
臨安邸中即事且謝誠齋惠詩十二首  其一一 袁說友
萬瓦叢中客裏身，可憐虛度一番春。日長尋得寬心術，喚取門前賣卜人。
臨安邸中即事且謝誠齋惠詩十二首  其一二 袁說友
男兒弧矢四方居，何以家爲莫念渠。打撲精神希一遇，書來不必問何如。
題端上人詩卷 袁說友
般若經中正續燈，可憐白足赤髭人。頭陀臨水曾觀影，應識圓光寶蓋身。
萬元亨名所居爲景馬堂於其家求書記額 袁說友
公居雖未稱潭潭，占盡湖山直到南。覓我新題留琬琰，少游高處要同諳。
泊金山觀虞仲房書雲峰扁榜 袁說友
平生筆法蔡中郎，到處標名憶仲房。一涕無從人不見，雲峰亭下水茫茫。
題汪伯時家藏顔魯公書裴將軍帖 袁說友
詩成小見英雄手，筆落能令風雨驚。萬古言言有餘烈，從今詞翰豈虛名。
跋蘇文忠公帖 袁說友
世言晚食同於肉，緩步猶云可當車。三復文忠二三帖，古人深意在徐徐。
題山谷居士書坡公帖 袁說友
當年二老歎云云，猶喜坡翁返故鄉。展卷如今但陳迹，丘原無復起蘇黄。
跋馮文簡公贈朱忠靖公帖四首  其一 袁說友
三魁天下極登庸，具眼相看識巨公。翰墨密傳心印子，勳名同在百年中。
跋馮文簡公贈朱忠靖公帖四首  其二 袁說友
人間事了乞身歸，想見蕭然閉戶時。鐘鼎山林元不二，惟公全德兩無虧。
跋馮文簡公贈朱忠靖公帖四首  其三 袁說友
傳家二帖到今存，歲月君看上相言。大似涪翁推酉日，永平七禩記鹽盤。
跋馮文簡公贈朱忠靖公帖四首  其四 袁說友
忠靖由來世不殊，昔年我亦見今謩。至今猶有家風在，却恨丘原起日無。
題胡待制平賊帖 袁說友
誤國何人作計疎，滿朝元未識真儒。至今恨却無頗牧，不念丘原起日無。
題徐氏子所藏四賢帖 袁說友
十年尋夢舊江湖，歲晚尋幽愛此居。今日門前山色好，客來銜袖有文書。
題徐氏手帖二首  其一 袁說友
不作朝家青紫綈，笑看金鼎識刀圭。右軍六帖家藏在，乞與安西手自題。
題徐氏手帖二首  其二 袁說友
我昔曾窺玉海書，畫圖今見澤僊癯。爲君持似人間世，凜凜猶堪立懦夫。
將至慎邑寄鼎 袁說友
踏盡瓊瑶百里山，欲投城郭暮雲間。紅爐速置一壺酒，故歲誰家新歲還。
葉信父家聽琵琶 袁說友
娉婷未嫁惜琵琶，借與詩人著意誇。不數前人推引曲，只矜趙女綺羅花。
觀鹽井二首  其一 袁說友
桔槹汲水三千丈，頃轉輪餘一日回。蓑笠傍城埋井底，皮囊挈出滷泉來。
觀鹽井二首  其二 袁說友
私井公鹽日夜煎，力勞功寡廢民田。不如大噫驅東海，捲取洪波向蜀川。
和程泰之閣學詠雪十二題 看雪 袁說友
僵卧誰憐此意真，開門羞見玉爲塵。休穿東郭先生履，要踏蜂巢滿地銀。
和程泰之閣學詠雪十二題 煮雪 袁說友
春芽初趁六花光，嫩火新烹喚客嘗。政藉瓊漿浮點乳，浪云勝雪詫餘香。
和程泰之閣學詠雪十二題 留雪 袁說友
相看景物又年華，淅淅投窗意轉嘉。冷落不堪春信晚，稍留六出待梅花。
和程泰之閣學詠雪十二題 餞雪 袁說友
陽春有脚時難駐，見睍初消意已先。我亦鬢蓬飛雪滿，與君相遇約年年。
和程泰之閣學詠雪十二題 藏雪 袁說友
凜節清姿老更堅，不須藏雪待炎天。明年歸拜頒冰寵，吉甫清風在舜絃。
和程泰之閣學詠雪十二題 招雪 袁說友
一別瑶池輒去思，明年農事要先知。天風夜半旛旂動，便欲欺梅更壓枝。
和程泰之閣學詠雪十二題 聞雪 袁說友
灑窗猶作故人來，聲到樓頭畫角猜。聞罷更須凭目力，箇中時欲認真梅。
和程泰之閣學詠雪十二題 飲雪 袁說友
飲冰受命元非僻，齧雪充饑豈是狂。何似催班僊仗裏，一堂均宴近臣觴。
和程泰之閣學詠雪十二題 打雪 袁說友
庭柯風動還篩玉，稍稍柔條醉欲持。剛道瓊瑶未輕掃，晚鴉棲處已摇枝。
和程泰之閣學詠雪十二題 嘲雪 袁說友
浪走嬌兒意却癡，長安餓客最憂時。尤憐甲士寒侵骨，十萬邊兵政有辭。
和程泰之閣學詠雪十二題 弄雪 袁說友
天與騷人景物宜，風流嘲戲恰相知。長安道上吟詩罷，笑裏騎馿緩勒羈。
和程泰之閣學詠雪十二題 挂雪 袁說友
一庭冰柱初融濕，滿陣飛沙又壓簷。奪得瓊花消息早，揚州十里上珠簾。
江上度元宵節 袁說友
一舟元夕卧孤村，夜半相呼了不應。說與兒曹休誶語，黄州明日買殘燈。
上元次日至黄州遇雨 袁說友
誰說黄州斗樣微，滿城燈火亦相輝。癡兒方有揶揄意，却得連江雨解圍。
遇順風 袁說友
天高江闊快飛篷，雲去山移過眼中。江上鼓鼙驚不斷，連朝送我岳陽風。
遇順風不及到齊山 袁說友
愛渠風伯送行舟，莫作齊山一日留。直向峽江千里去，攙天絕壁快吟眸。
發山陽得順風二首  其一 袁說友
曉入山陽古渡頭，輕帆獵獵送行舟。風師憐我征程滯，頃刻揚舲到泗州。
發山陽得順風二首  其二 袁說友
一陣南風更带囘，輕扶柂櫓疾於飛。舟行若借帆檣便，細數何須十日歸。
被旨許浦蒐兵道中凍合舍舟行陸二首  其一 袁說友
已辦輕舟著脚登，笑渠河伯故陰凝。征車政欲周阡陌，贏得天教一夜冰。
被旨許浦蒐兵道中凍合舍舟行陸二首  其二 袁說友
荒村十里展琉璃，依舊籃輿涉水湄。自是小臣懷恐懼，要令履薄但兢危。
有感 袁說友
半生宦海幾途窮，歲晚扁舟繫此中。料得江神知我意，明朝好贈一帆風。
解機政得請題歸舟 袁說友
浮沉宦海笑童顛，好上鴟夷老子船。今日君恩賜骸骨，半篙秋水送歸田。
常熟敲冰行舟三首  其一 袁說友
岸頭猛作敲冰勢，船下俄聞戛玉聲。寸進未應容退尺，要於此地卜平生。
常熟敲冰行舟三首  其二 袁說友
畫鷁悠悠輒退飛，一程百里兩程歸。天公若念羈懷惡，一夜東風便解圍。
常熟敲冰行舟三首  其三 袁說友
一枕更闌客夢囘，冰聲猶作浪聲來。并刀曾剪松江水，更欲從渠爲剪開。
舟行跨江之南北隨流以行夜船多在淮西 袁說友
蜀道登天在一涯，乾旋坤轉任推排。此身已是萍遊客，終日行江夜宿淮。
渡楊子江遇顛風和霍希文韻三首  其一 袁說友
危檣恰恰傍金山，風送船囘勢莫攀。忘却波濤望金碧，無邊閣上幾層欄。
渡楊子江遇顛風和霍希文韻三首  其二 袁說友
衝濤逐浪不禁寒，何止舟行百丈灘。柂櫓一聲江已轉，瓜州岸上報平安。
渡楊子江遇顛風和霍希文韻三首  其三 袁說友
朝暾下接水光明，風激濤頭浪捲層。衮衮舟帆來復往，江心笑殺幾閒僧。
過赤壁 袁說友
幾年青史說周郎，赤壁烏林在武昌。明日有人山下過，一樽容我弔興亡。
泊荆南二首  其一 袁說友
荆州天險大江蟠，坐制金陵自不難。却遣千艘沉赤壁，至今耆老笑曹瞞。
泊荆南二首  其二 袁說友
可憐吳蜀愛荆州，勝賞相當卒罷休。何地無城堪保障，此城端爲據咽喉。
金陵 袁說友
青衫往事幾經秋，白首重來憶舊遊。今夜臺城無限月，更憑樽酒豁羈愁。
泊真州沙岸 袁說友
終朝百尺掣風槎，半夜將星到白沙。休說元戎誇十乘，且隨商櫓傍村家。
白鷺洲 袁說友
可惜洲亭已漸荒，了無鷗鷺白雙雙。摩挲石上琳琅句，猶得斯文鎮大江。
翻流水 袁說友
荆江七百拗如讎，盡日縈紆倒轉舟。不必瀟湘時逆泛，清波今日不翻流。
西湖 袁說友
西湖歷歷舊嬉遊，佳處欣逢輒少留。却恨草堂元不識，故教俗眼爲君羞。
過洞庭 袁說友
兩湖綿亙連千里，萬古蒼梧說二妃。最羨巴童并蜀客，飽看日月去還歸。
重湖 袁說友
夷猶畫舫入重湖，野蝶閒鷗自笑呼。踏遍北園桃李徑，又尋芳草到南郛。
楚渚宮 袁說友
楚王下見泝江舟，豈是城隅沮洳頭。自古循名多失實，不妨猶記舊風流。
過道人磯 袁說友
幾年烟雨鎖蒼苔，咫尺侯門路不開。夜半一聲橫笛處，道人隨月過山來。
汨羅 袁說友
懷沙元不爲讒囂，要與江山作美謠。千載孤忠動神物，三湖今向汨羅朝。
息壤 袁說友
石城出壤水懷州，息壤藏城水復收。千載故侯猶未識，土能勝水有深謀。
祀江神 袁說友
古廟陰陰不記年，揚帆逆浪幾舟船。我舟小泊沙洲下，也諗江神問濟川。
遊武擔山 袁說友
叟邪歌漫遏行雲，抔土千年幾晝曛。石鑑可磨人不見，東西臺下淚泉聞。
遊中巖 袁說友
籃輿屈曲上中巖，峻壁危峰面面山。心月亭前何世界，不知天上與人間。
峽路山行即事十首  其一 袁說友
環山翠幄遠尤清，柏葉叢枝到地生。恰傍濃陰深處過，無端杜宇兩三聲。
峽路山行即事十首  其二 袁說友
短籬深閟兩三家，門外低畦長豆麻。急繫芒鞋看行客，野花猶带一枝斜。
峽路山行即事十首  其三 袁說友
旌旗獵獵曉雲風，撲面清微破午烘。更度幽香來細細，轉頭尋見野花紅。
峽路山行即事十首  其四 袁說友
跳山踏草笑迎逢，要識新侯過眼中。寄語山翁吾老矣，冬裘夏葛與伊同。
峽路山行即事十首  其五 袁說友
雙牛隻叟一橫犁，白水青秧透面肥。是處喜經連夜雨，田家十口可無饑。
峽路山行即事十首  其六 袁說友
老去紆行盍罷休，忙身閒慮足搔頭。林烟巖霧鳥聲遠，獨對遥山無限愁。
峽路山行即事十首  其七 袁說友
鼙鼓鳴山綠葉摇，繁聲囂雜漫終朝。不如澗下一盃水，沃起行人心肺焦。
峽路山行即事十首  其八 袁說友
倚風修竹葉滋繁，穿石湍流浪吐吞。薄暮柴門人影寂，曉風烟樹鳥鳴喧。
峽路山行即事十首  其九 袁說友
浩蕩東風晚更嚴，黄埃得得上霜髯。細題今日山中景，更有前頭萬點尖。
峽路山行即事十首  其一○ 袁說友
千里山行一月程，攀層躡級幾宵征。明朝猛入遂寧路，聞說夷途砥樣平。
和丁端叔月窟韻 袁說友
幾度飄零滿地金，移根堂下豁塵襟。主翁自是曾修月，更爲人間著翠陰。
瑞香亭和丁端叔韻 袁說友
拍手闌干看錦堆，留翁未肯十分開。惜花惜別情相似，急急從今載酒來。
呂公亭 袁說友
僊翁何地不翺翔，底事三遊只岳陽。不是朗吟飛過疾，洞庭張樂要迎將。
題烏程簿廳浮玉亭七首  其一 袁說友
道場山頂出南溪，蒼弁峰頭正直西。更割東橋儀鳳水，如今定不怨鸞棲。
題烏程簿廳浮玉亭七首  其二 袁說友
人言苕霅下千崖，一水中分兩派開。但怪玉浮浮似磬，不知原自泗濱來。
題烏程簿廳浮玉亭七首  其三 袁說友
誰將絕景傍家邊，舉足溪山已滿前。莫恨微官清俸少，一亭風月不論錢。
題烏程簿廳浮玉亭七首  其四 袁說友
一日溪流萬櫓聲，簿書叢裏眼偏明。青衫不怕籠朱墨，直下滄浪便濯纓。
題烏程簿廳浮玉亭七首  其五 袁說友
霅川今是輞川圖，城郭中藏十頃湖。空說侯門深似海，得如簿領一亭無。
題烏程簿廳浮玉亭七首  其六 袁說友
浮屠高直一溪雲，水面渾如鏡面分。此景正緣高士得，不然何以獨輸君。
題烏程簿廳浮玉亭七首  其七 袁說友
誤把新題涴彩梁，我書元不是中郎。亭前若解真浮玉，成我蒹葭倚玉堂。
用左康叔知府韻題龜溪左顧亭 袁說友
風下疎櫺月下溪，愁邊拓盡剖藩籬。平生漫說江湖客，未解人間手不龜。
再至左顧亭用前韻二首  其一 袁說友
春入桃花水漲溪，薔薇隔屋粲成籬。湖山正爲詩人好，早賦歸歟要抵龜。
再至左顧亭用前韻二首  其二 袁說友
曉日摇光下釣溪，鳴舷布網竹編籬。枯魚泣與魴魚釣，要學亭前曳尾龜。
用洪叔昞題左顧亭韻 袁說友
龜老一溪懷舊事，人亡千載尚虛名。亭前獨有山川在，付與詩人著語明。
雄楚亭 袁說友
江山萬里接西東，吳蜀咽喉此地中。奄宅荆州誇楚勢，此亭所以得稱雄。
陳氏子讀書堂 袁說友
爲公相與年猶小，拾芥明經意轉非。惟有城南賢父子，讀書元只爲傳衣。
王醇父統帥舫齋 袁說友
將軍忠勇貫家聲，獨擅長江十萬兵。早誓中流誇擊檝，料公猶小舫齋名。
題簡齋 袁說友
胸中元自有江山，故向巴丘見一斑。明月清風收拾盡，簡齋詩遂滿人間。